## Odluka o utvrđivanju minimalnih uvjeta za ocjenu nastavne i stručne aktivnosti u postupku izbora u znanstveno-nastavna zvanja i nastavna zvanja u poljima umjetnosti

### NN 94/1996 (8.11.1996.), Odluka o utvrđivanju minimalnih uvjeta za ocjenu nastavne i stručne aktivnosti u postupku izbora u znanstveno-nastavna zvanja i nastavna zvanja u poljima umjetnosti

# REKTORSKI ZBOR VISOKIH UČILIŠTA

# REPUBLIKE HRVATSKE

Na temelju članka 127. stavka 1. i članka 99. stavka 1. te sukladno
članku 77. stavku 1. Zakona o visokim učilištima ("Narodne novine" - pročišćeni
tekst 59/96.) Rektorski zbor visokih učilišta Republike Hrvatske na sjednici
održanoj 25. listopada 1996. godine donio je sljedeću

## **ODLUKU**

### **O UTVRĐIVANJU MINIMALNIH UVJETA ZA OCJENU NASTAVNE I STRUČNE AKTIVNOSTI U POSTUPKU IZBORA U ZNANSTVENO-NASTAVNA ZVANJA I NASTAVNA ZVANJA U POLJIMA UMJETNOSTI**

I.UVJETI ZA IZBOR U ZNANSTVENO-NASTAVNA ZVANJA

***Docent***

U znanstveno-nastavno zvanje docent sukladno članku 77. Zakona o visokim
učilištima ("Narodne novine" - pročišćeni tekst 59/96.) kada su posrijedi
nastavni predmeti iz područja koja može predavati samo umjetnik, može biti
izabrana osoba koja ispunjava uvjete utvrđene statutom visokog učilišta
za odgovarajuće umjetničko polje, te sljedeće uvjete:

Pristupnik treba u pravilu zadovoljiti dva od ovih uvjeta:

da je sudjelovao u izvođenju nastave na dodiplomskom studiju najmanje
jednu akademsku godinu;

da je imao zapaženu umjetničku djelatnost predstavljenu (domaćoj ili
međunarodnoj) javnosti;

da je pomagao diplomandima i/ili magistrandima pri izradi diplomskih/magistarskih
radova;

da se umjetnički usavršavao u inozemstvu;

da je dobitnik međunarodnih nagrada ili priznanja;

da ima potvrdno ocijenjeno nastupno predavanje pred nastavnicima i studentima.

***Izvanredni profesor***

U znanstveno-nastavno zvanje izvanredni profesor sukladno članku 77.
Zakona o visokim učilištima ("Narodne novine" - pročišćeni tekst 59/96.)
kada su posrijedi nastavni predmeti iz područja koja može predavati samo
umjetnik, može biti izabrana osoba koja ispunjava uvjete utvrđene statutom
visokog učilišta za odgovarajuće umjetničko polje, te sljedeće uvjete:

Pristupnik treba u pravilu zadovoljiti dva od ovih uvjeta:

da je izradio ili značajno sudjelovao u izradbi nastavnog teksta (udžbenik
ili skripta) koji se kao obvezatni nastavni tekst upotrebljava u dodiplomskoj
ili poslijediplomskoj nastavi;

da je sadržajno ili u metodici unaprijedio proces;

da je pod njegovim mentorstvom barem jedan pristupnik izradio magisterij
ili doktorat znanosti, odnosno da je pod njegovim vodstvom izrađeno najmanje
(5) diplomskih radova

da je bitno unaprijedio stručni rad ili bio voditelj poslijediplomskog
umjetničkog studija, kolegija u poslijediplomskom umjetničkom studiju,
poslijediplomskih umjetničkih tečajeva ili umjetničkih skupova;

da je dobitnik međunarodnih nagrada i priznanja ili da je imao zapaženiju
umjetničku djelatnost predstavljenu (domaćoj ili međunarodnoj) javnosti

***Redoviti profesor***

U znanstveno-nastavno zvanje redoviti profesor sukladno članku 77. Zakona
o visokim učilištima ("Narodne novine" - pročišćeni tekst 59/96.) kada
su posrijedi nastavni predmeti iz područja koja može predavati samo umjetnik,
može biti izabrana osoba koja ispunjava uvjete utvrđene statutom visokog
učilišta za odgovarajuće umjetničko polje, te sljedeće uvjete:

Uz to, pristupnik treba još, u pravilu, zadovoljiti tri od ovih uvjeta:

da je izradio ili značajno sudjelovao u izradi nastavnog teksta (udžbenika
ili skripte) koji se kao obvezatni nastavni tekst upotrebljava u dodiplomskoj
ili poslijediplomskoj nastavi;

da je sadržajno ili u metodici unaprijedio nastavni proces;

da su pod njegovim mentorstvom najmanje dva pristupnika izradila magisterij
ili doktorat

da je pod njegovim mentorstvom izrađeno barem sedam (7) diplomskih radova;

da je bitno unaprijedio stručni rad ili da je imao zapaženiju umjetničku
djelatnost predstavljenu (domaćoj ili međunarodnoj) javnosti

da je bio voditelj poslijediplomskog umjetničkog studija, kolegija u
poslijediplomskom umjetničkom studiju, ili poslijediplomskih umjetničkih
tečajeva ili umjetničkih skupova.

II. Uvjeti za izbor u nastavna zvanja

***Predavač***

U zvanje predavač može biti izabrana osoba koja ispunjava uvjete iz
članka 80. stavaka 1. Zakona o visokim učilištima ("Narodne novine" - pročišćeni
tekst 59/96.), kao i sljedeće uvjete:

pristupnik treba pokazati i sklonost prema nastavnom radu, što dokazuje
nastavnom i stručnom djelatnošću prije podnošenja zahtjeva za izbor u predavača
- npr. javnim predavanjem, sudjelovanjem u organizaciji ljetnih škola,
tečajeva, seminara, izlaganjem na stručnim i umjetničkim skupovima;

da ima potvrdno ocijenjeno nastupno predavanje pred nastavnicima i studentima.

Povjerenstvo ocjenjuje ukupnu djelatnost predloženika prema nastavnim,
kao i stručnim djelatnostima.1

***Viši predavač***

U zvanje viši predavač može biti izabrana osoba koja ispunjava uvjete
iz članaka 80. stavka 2. Zakona o visokim učilištima ("Narodne novine"
- pročišćeni tekst 59/96.), kao i sljedeće uvjete:

pristupnik mora imati barem pet objavljenih stručnih radova;

pristupnik treba pokazati i sklonost prema nastavnom radu, što dokazuje
svojom djelatnošću u zvanju predavača ili nastavnom i stručnom djelatnošću
prije podnošenja zahtjeva u zvanje višeg predavača - npr. javnim predavanjem,
sudjelovanjem u organizaciji ljetnih škola, tečajeva, seminara izlaganjem
na stručnim i umjetničkim skupovima;

da ima potvrdno ocijenjeno nastupno predavanje pred nastavnicima i studentima
ako se prvi put izabire u nastavno zvanje;

prilikom reizbora, pristupnik mora dokazati da je objavio barem dva
nova stručna rada: npr. napisao skriptu, uveo nove vježbe, uveo poboljšanje
u nastavni proces, bio mentor studentima dodiplomskih studija ili ima dokazanu
umjetničku djelatnost i drugo, utvrđeno statutom visokog učilišta.

Povjerenstvo ocjenjuje ukupnu djelatnost predloženika prema nastavnim,
kao i stručnim djelatnostima.1

***Profesor visoke škole***

U zvanje profesor visoke škole može biti izabrana osoba koja ispunjava
uvjete iz članka 80. stavka 3. Zakona o visokim učilištima ("Narodne novine"
- pročišćeni tekst 59/96.), kao i sljedeće uvjete:

pristupnik mora imati barem deset objavljenih umjetničkih ili stručnih
radova koji su znatno utjecali na unapređenje struke, prilikom reizbora,
pristupnik mora dokazati da je objavio barem dva nova stručna ili umjetnička
rada, napisao skriptu, unaprijedio nastavni proces, bio mentor dodiplomskih
ili poslijediplomskih radova, ili zapaženiju umjetničku djelatnost drugo,
utvrđeno statutom visokog učilišta.

Povjerenstvo ocjenjuje ukupnu djelatnost predloženika prema nastavnim,
kao i stručnim djelatnostima.1

***Korepetitor i viši korepetitor***

U zvanja korepetitora i višeg korepetitora mogu biti izabrane osobe
koje ispunjavaju uvjete iz članka 81. stavka 3. i 4. Zakona o visokim učilištima
("Narodne novine" - pročišćeni tekst 59/96.), kao i posebne uvjete koje
propisuje visoko učilište, odnosno akademija.

1 Izvješće o nastavnoj i stručnoj djelatnosti mora sadržavati podatke
prema posebnom predlošku koji propisuje Rektorski zbor.

Ova Odluka stupa na snagu danom objave u "Narodnim novinama".

Predsjednik
Rektorskog zbora
**prof. dr. Josip Planinić,** v. r.

Odluka, NN 94/1996-1873